Det var en hård anklage, der torsdag eftermiddag blev fremført under et pressemøde på Christiansborg.

Ifølge den amerikanskfødte finansmand og hvidvaskjæger Bill Browder har Danske Bank med fuldt overlæg givet forkerte oplysninger til de franske myndigheder i undersøgelsen af den omfattende hvidvaskssag i bankens estiske filial.

»Det står klart, at ledende ansatte i Danske Bank har fortalt løgne til de franske myndigheder,« sagde Bill Browder, der er direktør i investeringsfonden Hermitage Capital og kendt som Putins fjende nummer ét.

54-årige Bill Browder er en mand med en tydelig mission, og han har flere gange stået bag anklager om hvidvask i store banker.

’Hvidvaskjægeren’, som nogle medier har døbt ham, har gennem et årti sporet »beskidte« pengestrømme ud af Rusland. I 00’erne var hans fond ellers den største udenlandske investor i Rusland. Men i 2008 begyndte han – sammen med sin advokat Sergej Magnitsky – at kritisere og udstille den tiltagende korruption i Putins Rusland.

Staten reagerede ved at overtage tre af fondens selskaber til en værdi af 1,5 milliarder kroner under dække af anklager om skattesvindel. Da Magnitsky råbte op, blev han arresteret og døde under mystiske forhold i fængslet, 37 år gammel.

Selv om Putin har omtalt dødsfaldet som »en tragedie«, har Browder et anderledes syn på sagen:

»Siden de russiske myndigheder stjal pengene og dækkede over drabet på Magnitsky, har vi efterforsket, hvem der har nydt godt af forbrydelsen, og hvem der hjalp med at hvidvaske pengene,« siger Bill Browder.

Det er altså penge forsvundet fra Browders egen fond, Hermitage Capital, som han jagter rundt i verden. Og nu har Bill Browder og Hermitage Capital sporet 23 millioner euro, der fra Rusland flød gennem Danske Banks estiske filial og videre til St. Tropez i Frankrig. Det er derfor, at Frankrig efterforsker hvidvasksag.

Løgne

Konkret går beskyldningen på, at to ledende ansatte i Danske Bank under en afhøring har givet forkerte oplysninger til den franske dommer Renaud Van Ruymbeke.

Med på pressemødet havde Bill Browder en 32 sider lang gennemgang med fire konkrete tilfælde, hvor Danske Bank har talt usandt. Her fremgår det bl.a., at en af bankens ansatte under en afhøring i januar 2018 blev spurgt, om banken har haft kendskab til hvidvaskning i banken siden opkøbet af estiske Sampo Bank i juni 2008.

»Det ved jeg ikke, men jeg vil undersøge det,« svarede Danske Banks medarbejder ifølge Browder.

Og det svar er løgn, siger finansmanden. Fire måneder tidligere, i september 2017, havde Danske Bank nemlig bekræftet, at bankens estiske filial var involveret i omfattende hvidvask. Og i 2013 var Danske Bank blev gjort opmærksom på, at internationale storbanker som Deutsche Bank og Bank of America havde lukket konti i den estiske filial på grund af bekymringer om hvidvask.

Blå bog: Bill Browder Økonom fra universitetet i Chicago og MBA fra Stanford University.

Browder tjente i 1990’erne milliarder på russiske investeringer.

Han blev kendt for at kritisere og udstille den tiltagende korruption i landet.

I 2005 blev Browder udvist af Rusland og in absentia idømt fængsel for skatteunddragelse.

I 2007 blev Hermitage Capital ifølge Browder frarøvet 1,5 mia. kroner i et russisk svindelnummer.

Sagen er kendt som Magnitsky-sagen og efterforskes i 15 lande.

Den er opkaldt efter Browders advokat Sergej Magnitsky, der afslørede korruption og økonomisk kriminalitet blandt russiske oligarker.

I 2009 døde Magnitsky i et russisk fængel under mystiske forhold. »Han blev han arresteret, tortureret og dræbt som hævn« har Browder udtalt.

Rusland har udstedt arrestordrer på Browder gennem Interpol. Det har man dog nægtet, da arrestordrerne er politisk motiverede.

USA blev i 2012 det første land til at indføre en Magnitsky-lov.

I et andet eksempel spørger den franske dommer ind til den russiske storkunde Arkady Lebedevs rolle i hvidvaskningen.

Ifølge Browder afviste den ansatte i Danske Bank, at »Mr. Lebedev spiller en rolle i hvidvaskning« og forsikrede, at banken havde været i kontakt med hans firma, Agenta Management, og at alt var i orden. Men ifølge Browders gennemgang skulle der ikke mere end en hurtig internetsøgning til at konstatere, at Arkady Lebedev flere gange har overtrådt den russiske hvidvasklovgivning.

De nye oplysninger bør føre til, at Danske Bank i Frankrig efterforskes som ’mistænkt’ i sagen og ikke blot som ’assisteret vidne’, mener Bill Browder. De franske myndigheder har endnu ikke taget stilling til behandlingen af hans anmeldelse.

»Men deres indikation er, at de vil reagere,« sagde han under pressemødet.

Ifølge Bill Browder rejser de ansattes svar alvorlige spørgsmål om bankens villighed til at »starte på en frisk og rydde op«.

»Den eneste måde at gøre det på er ved ærligt at anerkende, hvad de har gjort og hjælpe i opklaringen,« siger Bill Browder efter pressemødet til Information.

»Men i stedet er de i gang med, hvad jeg kun kan formode er et coverup.«

Pressechef i Danske Bank, Kenni Leth, oplyser til Information, at banken ikke kan genkende at have givet urigtige oplysninger til de franske myndigheder.

»Tværtimod er det i vores klare interesse at tegne et så retvisende billede af, hvad der er sket i Estland, som muligt,« skriver han i en mail. Banken ønsker dog ikke at kommentere efterforskningen yderligere, mens den pågår.

Endvidere skriver Kenni Leth, at man afventer, om dialogen med de franske myndigheder resulterer i en »ændret juridisk status for Danske Bank«. Herefter vil man orientere markedet, forklarer han.

»Da vi i oktober 2017 blev sigtet for overtrædelse af franske hvidvaskbestemmelser, orienterede vi markedet via en selskabsmeddelelse.«

Passiv vagthund

Det var ikke kun Danske Bank, der stod for skud på onsdagens pressemøde. Også Finanstilsynet blev af Browder trukket længere ned i sølet. Han gentog således, at statens finansielle vagthund har ageret »passivt vidne« under den så vidt vides største hvidvaskskandale i Europas historie.

»De handlede ikke, da de skulle have handlet,« siger Bill Browder.

Selv har Finanstilsynet erkendt, at man stolede for meget på de oplysninger, man fik af Danske Bank, men som senere viste sig at være falske. I oktober anmeldte hvidvaskjægeren Nordea for hvidvask af mere end en milliard kroner. Anmeldelsen blev sendt til myndighederne i Danmark, Sverige, Norge og Finland, og han beskyldte Nordea for »svindel, falskeri, uærlig adfærd, hvidvask og relaterede lovovertrædelser«.

Mandag kom det desuden frem, at en amerikansk pensionsfond lægger sag an mod Danske Bank og en række tidligere topchefer – bl.a. Thomas Borgen. I forvejen efterforsker bl.a. Danmark, Storbritannien og USA Danske Bank.

På pressemødet kunne Bill Browder dog ikke udtale sig om sin dialog med myndighederne.

Sagen kort: Danske Bank-sagen Allerede i 2007 bliver Danske Bank advaret om mulig hvidvasksag i sin estiske filial. Advarslen kommer fra finanstilsynet i Estland og den russiske centralbank. Danske Bank reagerer ikke på advarslen. I slutningen af 2013 sender en whistleblower en rapport til et medlem af direktionen. Rapporten advarer om store problemer med hvidvask i Estland. I 2017 afslører Berlingske, at bl.a. diktaturet i Aserbajdsjan har benyttet konti i Danske Bank Estland til at kanalisere bestikkelsespenge videre til europæiske politikere og embedsmænd. Samme år indleder Bagmandspolitiet en efterforskning af Danske Bank. Det anslås, at der frem til 2015 strømmer mistænkelige pengestrømme til en værdi af 1.500 milliarder kroner igennem Danske Banks estiske filial. I 2018 offentliggør Danske Bank sin egen undersøgelse af sagen. Ud af bankfilialens i alt 15.000 udenlandske klienter har op mod 6.200 lavet mistænkelige overførsler. Samtidig meddeler CEO Thomas Borgen og formand Ole Andersen, at de begge fratræder deres poster i banken.